钦定古今图书集成/明伦汇编/官常典/第572卷 > 刘好礼
## 钦定古今图书集成/明伦汇编/官常典/第572卷 > 刘好礼

按《元史》本传：“好礼，字敬之，汴梁祥符人。父仲泽，金大
理评事，遥授同知许州，徙家保定之完州。好礼幼有
志，知读书，通国言。宪宗时，廉访府辟为参议。岁乙卯，
改永兴府达鲁花赤。”至元元年，以侍仪廉希逸荐，召
见，言举人材数事，称旨。五年，应诏建言，“凡有司奏请，
宜先启皇太子，俾得阅习庶政，以为社稷生民之福。
陕西重地，宜封皇子诸王以镇之。创筑都城，宜给直
以市民地，选格不宜以中统三年为限，后是者不录。”
帝是其言，敕中书施行。七年，迁益、兰州等五部断事
官，以比古之都护，治益、兰。其地距京师九千馀里，民
俗不知陶冶，水无舟航。好礼请工匠于朝，以教其民，
迄今称便。或言榷盐酒可以佐经费，好礼曰：“朝廷设
官要荒，务以绥远，宁欲夺其利耶？”言者惭服。十年，北
方诸王叛，执好礼军中几死，其大将以好礼善应对，
释之。十六年春，叛王召好礼至《欠欠州》曰：“皇帝疑我，
至有今日。”好礼曰：“不疑。果疑王，召王至京师，肯还之
耶？”十七年春，好礼率众走别部守扼以待兵至，遇叛
王军，迫好礼西逾雪峨岭。好礼自度逾是则无望其
还，遂以衣服赂叛王千户，始获东出铁壁山口，间道
南走，数日从者继至，且千人，中道粮绝，捕猎以为食。
七月，至菊海，始与戍兵接，得乘传至昌州，入见。帝赐
之食，与钞。十八年，授嘉议大夫、沣州路总管。十九年，
入为刑部尚书，俄改礼部，又改吏部。好礼建言：“中书
象力最巨，上往还两都，乘舆象驾，万一有变，从者虽
多，力何能及。”未几象惊，几伤从者。二十一年，出为北
京路总管，再入为户部尚书。二十五年六月，卒，年六
十二。子晸，为河西陇右道肃政廉访使。